Source: https://e-justice.europa.eu/content_succession-380-si-mt.do?init=true&member=1
Timestamp: 2019-07-20 11:37:02+00:00
Document Index: 244693

Matched Legal Cases: ['qorti ', 'qorti ', 'Qorti ', 'Qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ']

Suċċessjonijiet - Slovenja
Il-qrati distrettwali (okrožna sodišča) huma kompetenti għall-konjizzjoni ta' talbiet għal dikjarazzjoni ta' eżegwibbiltà skont l-Artikolu 45(1).
Lista tal-qrati distrettwali tinsab hawnhekk.
Il-qrati distrettwali huma kompetenti għall-konjizzjoni ta' rimedji legali kontra deċiżjonijiet dwar talbiet ta' din ix-xorta b'konformità mal-Artikolu 50(2).
Parti tista' tressaq appell (pritožba) kontra deċiżjoni mill-qorti distrettwali dwar oġġezzjoni għal dikjarazzjoni ta' eżegwibbiltà. Dan l-appell irid jitressaq fi żmien 30 jum min-notifika tad-deċiżjoni li qed tiġi kkontestata. L-appell irid jitressaq quddiem il-qorti distrettwali, li mbagħad tgħaddih lill-Qorti Suprema tar-Repubblika tas-Slovenja (Vrhovno sodišče Republike Slovenije). L-appell jiġi nnotifikat lill-parti l-oħra, li trid twieġeb fi żmien 30 jum. Deċiżjoni dwar appell tittieħed mill-Qorti Suprema.
posta elettronika: urad.vsrs@sodisce.si
Iċ-Ċertifikat Ewropew tas-Suċċessjoni jinħareġ minn qorti lokali (okrajno sodišče) li tieħu deċiżjoni fi proċedimenti dwar wirt.
Lista tal-qrati lokali tinsab hawnhekk.
Kull min hu intitolat jitlob Ċertifikat Ewropew tas-Suċċessjoni jista' jappella mid-deċiżjonijiet li ġejjin: deċiżjoni tal-qorti dwar talba għal Ċertifikat Ewropew tas-Suċċessjoni; deċiżjoni tal-qorti li tirrettifika Ċertifikat Ewropew tas-Suċċessjoni; deċiżjoni tal-qorti li temenda Ċertifikat Ewropew tas-Suċċessjoni; deċiżjoni tal-qorti li tannulla Ċertifikat Ewropew tas-Suċċessjoni. L-appell irid jitressaq fil-proċedimenti dwar il-wirt, jiġifieri quddiem il-qorti li tkun ħarġet id-deċiżjoni dwar is-suċċessjoni, fi żmien 30 jum min-notifika ta' dik id-deċiżjoni. L-appell ma jissospendix l-eżekuzzjoni tad-deċiżjoni.
Il-qorti fejn jitressaq l-appell tista' temenda jew tirrevoka d-deċiżjoni preċedenti tagħha biss billi tagħti deċiżjoni ġdida. Jekk ma tagħmilx hekk, din il-qorti tirrinvija l-appell lil qorti superjuri (višje sodišče) għal deċiżjoni.
Lista tal-qrati superjuri tinsab hawnhekk.
Fir-Repubblika tas-Slovenja, il-qrati għandhom kompetenza esklużiva f'materji ta' suċċessjoni, li jfisser li ma hemm l-ebda awtorità jew professjoni legali oħra skont it-tifsira tal-Artikolu 3(2) tar-Regolament b'kompetenza f'materji ta' suċċessjoni li teżerċita funzjonijiet ġudizzjarji jew li taġixxi skont delega ta' setgħat minn awtorità ġudizzjarja jew li taġixxi taħt il-kontroll ta' awtorità ġudizzjarja.